**Svätý Timotej** (starogr. Τιμόθεος – **Timotheos**; \* Lystra, Lykaónia, Malá Ázia, 1. storočie – † okolo 97, Efez) bol prvokresťanský biskup, žiak a blízky spolupracovník svätého Pavla.

V kresťanských cirkvách sa uctieva ako svätý a mučeník, vo východných cirkvách aj ako apoštol, pretože podľa tradície patril medzi 70 (resp. 72) Ježišových širších učeníkov. V Novom Zákone sa nachádzajú dva Pavlove listy adresované Timotejovi. Timotej sa stal biskupom v Efeze, tam údajne aj zomrel mučeníckou smrťou.

Katolícka cirkev a luteráni si jeho pamiatku pripomínajú 26. januára (katolíci spolu so svätým Titom), niektoré cirkvi aj 24. januára, východné pravoslávne a orientálne cirkvi 22. januára a 4. januára v rámci slávenia soboru 70 (72) apoštolov. Býva uctievaný aj ako patrón proti črevným a zažívacím ochoreniam.

V biblických epištolách je spomínaný sedemnásťkrát, šesťkrát v Skutkoch apoštolov a raz v Liste Hebrejom. Listy Timotejovi ho predstavujú ako strážcu apoštolskej tradície proti kacírstvu a nemorálnosti.

Život
-----

Timotej a jeho stará matka Lojda, obraz od Willema Drosta
Svätý Timotej sa narodil v maloázijskej Lystre. Jeho matka Euniké bola Židovka, jeho otec bol Grék. Známa je aj Timotejova stará matka Lojda (Lois), ktorá mala mať spolu s jeho matkou obrovský vplyv na Timotejovu výchovu v duchu viery. V detstve nebol obrezaný. Konvertoval zrejme počas prvej Pavlovej cesty v jeho regióne.

Počas svojej druhej misijnej cesty do Lystry sa Timotej vďaka svojej horlivosti stal pomocníkom apoštola Pavla a odišiel z rodného domu. V tomto období prijal obriezku, aby mohol ľahšie pôsobiť medzi Židmi. Podľa niektorých názorov v tomto období prijal aj kňazskú, resp. biskupskú vysviacku. Timotej následne apoštola Pavla sprevádzal na jeho cestách po gréckych krajinách, do Jeruzalema a zrejme i Ríma. Vo viacerých listoch apoštola Pavla býva spomínaný ako spoluodosielateľ (Solúnčanom, II. Korinťanom, Filipanom, Kolosanom, Filemónovi). Apoštola Pavla Timotej sprevádzal aj v období jeho väzenia.

Po Pavlovej smrti sa podľa cirkevnej tradície vrátil do Efezu, kde pôsobil ako prvý biskup. Podľa Jána Damascénskeho bol svedkom Nanebovstúpenia Panny Márie. Podľa neskorších kresťanských správ (*Acta S. Timothei* zo 4. storočia) bol Timotej zavraždený za vlády Nervu okolo roku 97 počas toho, ako sa pokúšal odvrátiť ľudí od pohanských osláv na počesť boha Dionýza/ bohyne Diany. Historické doklady však jeho mučenícku smrť nespomínajú.

Pochovaný bol v Efeze, kde jeho telo zotrvalo až do roku 356, keď boli jeho pozostatky cisárom Konštantom II. prenesené do Konštantínopola, kde boli až do roku 1204 uchovávané v Chráme svätých Apoštolov. Po IV. križiackej výprave boli pravdepodobne prenesené na západ a dnes sa predpokladá, že sú uchované v talianskom meste Termoli.

Listy Timotejovi
----------------

*Bližšie informácie v článkoch: Prvý list Timotejovi a Druhý list Timotejovi*
S istotou sú doložené od polovice 2. storočia, už koncom storočia však sú všeobecne nepochybne považované za kánonické.

Od devätnásteho storočia však začalo byť Pavlovo autorstvo listov spochybňované a mnoho vedcov považuje epištoly Timotejovi za pseudo-pavlínske. Slovná zásoba a štýl pastoračných listov Titovi a Timotejovi sú totižto odlišné hlavných Pavlových listov. Chýbajú niektoré Pavlove obľúbené slovné zvraty a figúry. Situácie, ktoré popisujú zapadajú do toho, čo je známe z Pavlovho života z jeho iných listov a Skutkov apoštolov len obťažne. Polemika proti kacírom má tiež iný tón a štýl, v skutočnosti tak môže ísť skôr o reakciu na Markióna. Celkovo sa obsah listov javí štýlovo kôr modernejší/vyvinutejší.

Rozdiel v slovnej zásobe však podľa niektorých názorov môže vyplynúť z rôznych situácií, s ktorými sa Pavol stretol, alebo môže predstavovať zmenu jeho prístupu. Polemický posun mohol byť spôsobený tiež osobným charakterom listov adresovaných jednému vedúcemu a nie celému zhromaždeniu. Konzervatívnejší vedci sa preto domnievajú, že Pavol mohol zmeny urobiť sám. V každom prípade predstavuje 1. a 2. list Timotejovi dôležité zmeny v ranokresťanskej komunite smerom k cirkvi druhého a tretieho storočia. Órigenes a kapadócka škola používali Pavlove listy Timotejovi častejšie ako solúnska korešpondencia. Medzi patristickými komentármi k listom Timotejovi je pozoruhodný text od Theodóra z Mopsuestie.

Referencie
----------

1. ↑   *Timotej, biskup : Životopisy svätých* [online]. [Cit. 2020-02-16]. Dostupné online.
2. 1 2 3   *St. Timothy - Why is He the Patron of Stomach Issues?* [online]. [Cit. 2020-02-16]. Dostupné online. (po anglicky)
3. 1 2 3  Timothy, St. In:  *The Oxford Dictionary of the Christian Church*. Ed. Frank Leslie Cross, Elizabeth A. Livingstone. 3rd. ed. Oxford : Oxford University Press, 1997. 1786 s. ISBN 019211655X,  9780192116550. S. 1623. (po anglicky)
4. ↑  TIMOTHY, disciple of Paul. In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 3:793. (po anglicky)
5. ↑  Timothy In: CANER, Daniel F.. *The Cambridge Dictionary of Christianity*. Ed. Daniel Patte. 1. vyd. Cambridge : Cambridge University Press, 2010. ISBN 978-0-521-52785-9,  978-0-521-82096-7. S. 1238. (po anglicky)
6. 1 2 3 4  ONDRUŠ, Rajmund. *Blízky Bohu i ľuďom*. 1. vyd. Bratislava : Tatran, 1991. 728 s. ISBN 80-222-0277-0. S. 52 – 54.
7. 1 2 3  Timoteus In: NOVOTNÝ, Adolf. *Biblický slovník*. 2. vyd. Praha : Kalich, 1956. S. 1100.
8. 1 2  TIMOTHY, ST. In:  *New Catholic Encyclopedia*. Ed. Thomas Carson, Joann Cerrito. 2nd Ed. Zväzok 14. Thi – Zwi. Farmington Hills : Thomson Gale, 2003. ISBN 0-7876-4008-5. S. 86.
9. 1 2  Timoteovi, epišt. In: NOVOTNÝ, Adolf. *Biblický slovník*. 2. vyd. Praha : Kalich, 1956. S. 1097 – 1099.
10. 1 2  Timothy (first century) In:  *The Encyclopedia of Early Christianity*. Ed. Everett Ferguson, Michael P. McHugh, Frederick W. Norris. 2nd edition New York : Routledge, 1999. ISBN 0-8153-3319-6,  978-0-8153-3319-7. S. 1131 – 1132. (po anglicky)

Ďalšia literatúra
-----------------

* TIMOTHY, apostle (apocryphal). In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 3:792 – 3:793. (po anglicky)

Pozri aj
--------

* Skutky apoštolov
* Apoštol Pavol
* Zoznam kníh Biblie

Iné projekty
------------

Commons
* Spolupracuj na Commons Commons ponúka multimediálne súbory na tému **Timotej (biskup)**

Externé odkazy
--------------

* The Catholic Encyclopedia - www.newadvent.org anglicky
* Apostle Timothy - www.orthodoxwiki.org

Autoritné údaje: * GND: 13172424X
* VIAF: 42978995